CELEX: 32020R0797
Language: ro
Date: 2020-06-17 00:00:00
Title: Regulamentul (UE) 2020/797 al Comisiei din 17 iunie 2020 de modificare a Regulamentului (UE) nr. 142/2011 în ceea ce privește cerințele privind subprodusele de origine animală și produsele derivate care provin din Uniune și care se întorc în Uniune ca urmare a refuzului intrării într-o țară terță (Text cu relevanță pentru SEE)

18.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 194/1
               
            
         REGULAMENTUL (UE) 2020/797 AL COMISIEI
         din 17 iunie 2020
         de modificare a Regulamentului (UE) nr. 142/2011 în ceea ce privește cerințele privind subprodusele de origine animală și produsele derivate care provin din Uniune și care se întorc în Uniune ca urmare a refuzului intrării într-o țară terță
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (1), în special articolul 41 alineatul (3) primul paragraf și articolul 42 alineatul (2) litera (a),
         întrucât:
         
                     (1)
                  
                  
                     Regulamentul (UE) nr. 142/2011 al Comisiei (2) stabilește măsuri de punere în aplicare a normelor prevăzute în Regulamentul (CE) nr. 1069/2009, inclusiv normele de sănătate publică și de sănătate animală aplicabile importului de subproduse de origine animală și de produse derivate în Uniune sau tranzitului acestora prin Uniune, pentru a preveni și a reduce la minimum riscurile pentru sănătatea publică și animală pe care le determină aceste produse.
                  
               
                     (2)
                  
                  
                     Articolul 15 din Directiva 97/78/CE a Consiliului (3) stabilește norme privind controalele veterinare care urmează să fie efectuate în scopul autorizării reimportării transporturilor de produse originare din Uniune și care se reîntorc în Uniune după ce li s-a refuzat intrarea într-o țară terță. Regulamentul (UE) 2017/625 al Parlamentului European și al Consiliului (4) abrogă și înlocuiește Directiva 97/78/CE cu efect de la 14 decembrie 2019.
                  
               
                     (3)
                  
                  
                     Regulamentul delegat (UE) 2019/2074 al Comisiei (5) stabilește norme pentru efectuarea controalelor oficiale specifice privind transporturile de animale și bunuri menționate la articolul 47 alineatul (1) literele (a), (b) și (c) din Regulamentul (UE) 2017/625, originare din Uniune și se întorc în Uniune în urma unui refuz al intrării într-o țară terță, printre care și subprodusele de origine animală și produsele derivate.
                  
               
                     (4)
                  
                  
                     Cerințele de sănătate animală și publică pentru introducerea în Uniune a subproduselor de origine animală și a produselor derivate originare din Uniune și care se întorc în Uniune în urma unui refuz al intrării într-o țară terță ar trebui să fie stabilite în conformitate cu articolele 41 și 42 din Regulamentul (CE) nr. 1069/2009.
                  
               
                     (5)
                  
                  
                     În absența unor cerințe de sănătate animală și publică relevante pentru întoarcerea transporturilor refuzate de subproduse de origine animală și de produse derivate, transporturile respective fac obiectul normelor generale de import prevăzute în Regulamentul (CE) nr. 1069/2009 și al cerințelor specifice produselor, stabilite în anexa XIV la Regulamentul (UE) nr. 142/2011, ceea ce ar putea împiedica întoarcerea în Uniune a anumitor transporturi originare din UE în urma refuzării lor de către o țară terță, de exemplu din cauza absenței documentului comercial specific produselor sau a certificatului de sănătate, necesare pentru intrare.
                  
               
                     (6)
                  
                  
                     Cu toate acestea, riscul pentru sănătatea animală și pentru sănătatea publică determinat de subprodusele de origine animală și produsele derivate originare din Uniune este diferit de riscurile pe care le prezintă produsele respective originare din țări terțe. Prin urmare, un transport de subproduse de origine animală și produse derivate originare din Uniune, care se întoarce în Uniune în urma refuzării intrării în țări terțe nu trebuie să fie însoțit de un document comercial, un certificat de sănătate sau, după caz, o declarație corespunzătoare care să corespundă unui model stabilit în prezent în temeiul articolului 42 alineatul (2) primul paragraf litera (d) din Regulamentul (CE) nr. 1069/2009, așa cum este necesar pentru transporturile care provin din țări terțe.
                  
               
                     (7)
                  
                  
                     Transportul menționat anterior ar trebui să poată intra în Uniune și să fie trimis la orice unitate sau fabrică autorizată în conformitate cu articolul 24 din Regulamentul (CE) nr. 1069/2009 pentru categoria și tipul de subproduse de origine animală și produse derivate, cu condiția ca autoritatea competentă de la locul de destinație din Uniune să fi acceptat să primească transportul respectiv.
                  
               
                     (8)
                  
                  
                     Anumite transporturi de subproduse de origine animală sau de produse derivate destinate exportului către țări terțe pot fi supuse controalelor efectuate de o altă autoritate competentă din Uniune decât cele responsabile de subprodusele de origine animală sau produsele derivate. În cazul în care sigiliul original a fost înlocuit în timpul acestor controale, numărul sigiliului nou trebuie indicat în documentele însoțitoare.
                  
               
                     (9)
                  
                  
                     Prin urmare, pentru a asigura gestionarea adecvată a riscurilor pentru sănătatea animalelor și sănătatea publică, precum și securitatea juridică, este necesar să se prevadă condiții pentru întoarcerea în Uniune a subproduselor de origine animală și a produselor derivate originare din Uniune în urma refuzului intrării într-o țară terță.
                  
               
                     (10)
                  
                  
                     Pentru a asigura trasabilitatea transporturilor de subproduse de origine animală și de produse derivate care se întorc în Uniune, transportul lor de la postul de inspecție de la frontiera de sosire în Uniune la unitatea de destinație ar trebui să fie monitorizat în conformitate cu procedura prevăzută în Regulamentul delegat (UE) 2019/1666 al Comisiei (6).
                  
               
                     (11)
                  
                  
                     Anexa XIV la Regulamentul (UE) nr. 142/2011 ar trebui modificată în consecință.
                  
               
                     (12)
                  
                  
                     Întrucât Regulamentul delegat (UE) 2019/2074 se aplică de la 14 decembrie 2019, normele prevăzute în prezentul regulament ar trebui să se aplice de la aceeași dată.
                  
               
                     (13)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 142/2011 se modifică după cum urmează:
            
                        1.
                     
                     
                        La articolul 25 alineatul (3) se adaugă următoarea literă:
                        
                                    „(c)
                                 
                                 
                                    cerințele specifice pentru subprodusele de origine animală și produsele derivate originare din Uniune și care se întorc în Uniune în urma unui refuz al intrării într-o țară terță, prevăzute în capitolul VI din anexa respectivă.”
                                 
                              
                  
                        2.
                     
                     
                        La articolul 26 se adaugă următoarea literă:
                        
                                    „(e)
                                 
                                 
                                    materialele originare dintr-un stat membru și care se întorc în statul membru respectiv în urma refuzului intrării într-o țară terță trebuie să respecte cerințele specifice stabilite în capitolul VI din anexa XIV.”
                                 
                              
                  
                        3.
                     
                     
                        La articolul 31 se adaugă următorul paragraf:
                        „prin derogare de la primul paragraf, subprodusele de origine animală și produsele derivate originare din Uniune și care se întorc în Uniune în urma unui refuz al intrării într-o țară terță trebuie să respecte cerințele specifice prevăzute în capitolul VI din anexa XIV.”
                     
                  
                        4.
                     
                     
                        Anexa XIV se modifică în conformitate cu textul prevăzut în anexa la prezentul regulament.
                     
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 iunie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 300, 14.11.2009, p. 1.
         
            (2)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).
         
            (3)  Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).
         
            (4)  Regulamentul (UE) 2017/625 al Parlamentul European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).
         
            (5)  Regulamentul delegat (UE) 2019/2074 al Comisiei din 23 septembrie 2019 de completare a Regulamentului (UE) 2017/625 al Parlamentului European și al Consiliului privind normele legate de controalele oficiale specifice ale transporturilor de anumite animale și bunuri originare din Uniune și care se întorc în Uniune în urma unui refuz al intrării într-o țară terță (JO L 316, 6.12.2019, p. 6).
         
            (6)  Regulamentul delegat (UE) 2019/1666 al Comisiei din 24 iunie 2019 de completare a Regulamentului (UE) 2017/625 al Parlamentului European și al Comisiei cu privire la condițiile de monitorizare a transportului și a sosirii transporturilor de anumite mărfuri de la punctul de control la sosirea la frontieră la unitatea de la locul de destinație din Uniune (JO L 255, 4.10.2019, p. 1).
      
      
         
            ANEXĂ
            În anexa XIV la Regulamentul (UE) nr. 142/2011 se adaugă următorul capitol VI:
            
               „CAPITOLUL VI
               
                  CERINȚE PRIVIND INTRODUCEREA TRANSPORTURILOR DE SUBPRODUSE DE ORIGINE ANIMALĂ ȘI DE PRODUSE DERIVATE ORIGINARE DIN UNIUNE ȘI CARE SE ÎNTORC ÎN UNIUNE CA URMARE A REFUZULUI INTRĂRII ÎNTR-O ȚARĂ TERȚĂ
               
               
                  
                     Secțiunea 1
                  
               
               
                  Subproduse de origine animală și produse derivate, neambalate sau în vrac, originare din Uniune și care se întorc în Uniune în urma refuzului intrării într-o țară terță care nu apare în întregime sau cu o parte a teritoriului ei în lista din anexa XIV
               
               
                        
                           1.
                        
                        
                           Autoritatea competentă responsabilă de postul de inspecție la frontieră autorizează introducerea în Uniune a transporturilor de subproduse de origine animală sau de produse derivate, neambalate sau în vrac, originare din Uniune și care se întorc în Uniune în urma refuzului intrării într-o țară terță care nu apare în întregime sau cu o parte a teritoriului ei în lista din anexa XIV în ceea ce privește intrarea în Uniune a tipului de produs respectiv, doar în cazul în care sunt îndeplinite următoarele condiții:
                           
                                       (a)
                                    
                                    
                                       transportul este însoțit de un certificat oficial sau de un document oficial, fie în original, fie în copie autentificată, sau în format electronic echivalent al unui astfel de certificat sau document generat prin utilizarea sistemului IMSOC (1), emis de autoritatea competentă din statul membru de export;
                                    
                                 
                                       (b)
                                    
                                    
                                       transportul este însoțit de o declarație a autorității competente din statul membru de destinație, în care aceasta acceptă să primească transportul și indică locul de destinație;
                                    
                                 
                                       (c)
                                    
                                    
                                       transportul respectă următoarele două condiții:
                                       
                                                   (i)
                                                
                                                
                                                   a rămas sigilat cu un sigiliu original intact, în cazul în care aplicarea unui sigiliu înainte de ieșirea din Uniune a fost menționată în certificatul original menționat la punctul 1 litera (a) sau într-un alt document oficial eliberat de o autoritate din Uniune;
                                                
                                             
                                                   (ii)
                                                
                                                
                                                   este însoțit de o declarație oficială a autorității competente sau a altei autorități publice din țara terță care a refuzat intrarea transportului, în care se indică motivul refuzului.
                                                
                                             
                                 
                     
                        
                           2.
                        
                        
                           Prin derogare de la punctul 1 litera (a), în cazul în care transportul a fost exportat fără certificat sau document oficial însoțitor, originea transportului se autentifică într-un alt mod, pe baza unor dovezi documentate prezentate de către operatorul responsabil de transport.
                        
                     
                        
                           3.
                        
                        
                           Transportul produselor menționate la punctul 1 de la postul de inspecție la frontieră până la locul de destinație se monitorizează în conformitate cu articolul 2 din Regulamentul delegat (UE) 2019/1666.
                        
                     
                  
                     Secțiunea 2
                  
               
               
                  Subproduse de origine animală și produse derivate, neambalate sau în vrac, originare din Uniune și care se întorc în Uniune în urma refuzului intrării într-o țară terță care apare în întregime sau cu o parte a teritoriului ei în lista din anexa XIV
               
               
                        
                           1.
                        
                        
                           Autoritatea competentă responsabilă de postul de inspecție la frontieră autorizează introducerea în Uniune a transporturilor de subproduse de origine animală sau de produse derivate, neambalate sau în vrac, originare din Uniune și care se întorc în Uniune în urma refuzului intrării într-o țară terță care apare în întregime sau cu o parte a teritoriului ei în lista din anexa XIV în ceea ce privește intrarea în Uniune a tipului de produs respectiv, doar în cazul în care sunt îndeplinite cerințele prevăzute la punctul 1 literele (a), (b) și (c) subpunctul (ii), punctele 2 și 3 din secțiunea 1.
                        
                     
                        
                           2.
                        
                        
                           În cazul în care produsele menționate la punctul 1 au fost descărcate, depozitate, reîncărcate sau sigiliul original a fost înlocuit în sau la intrarea în țara terță sau într-o parte a teritoriului acesteia listată în anexa XIV, transportul trebuie însoțit de o declarație oficială a autorității competente sau a unei alte autorități publice din țara terță respectivă sau teritoriul respectiv:
                           
                                       (a)
                                    
                                    
                                       în care se indică locul și data descărcării, depozitării și reîncărcării și numărul sigiliului aplicat pe container după reîncărcare;
                                    
                                 
                                       (b)
                                    
                                    
                                       în care se confirmă că:
                                       
                                                   (i)
                                                
                                                
                                                   sigiliul vehiculului sau al containerului transportat a fost rupt numai în scopul efectuării de controale oficiale;
                                                
                                             
                                                   (ii)
                                                
                                                
                                                   produsele au fost manipulate numai în măsura în care a fost necesar și, în special,
                                                   
                                                               —
                                                            
                                                            
                                                               la temperatura corespunzătoare necesară pentru tipurile relevante de subproduse de origine animală sau produse derivate; precum și
                                                            
                                                         
                                                               —
                                                            
                                                            
                                                               într-un mod care să prevină contaminarea încrucișată a produselor în timpul controalelor;
                                                            
                                                         
                                             
                                                   (iii)
                                                
                                                
                                                   vehiculul sau containerul au fost resigilate imediat după încheierea controalelor oficiale;
                                                
                                             
                                 
                                       (c)
                                    
                                    
                                       în care se indică motivele pentru descărcare și depozitare.
                                    
                                 
                     
                  
                     Secțiunea 3
                  
               
               
                  Subproduse de origine animală și produse derivate, ambalate, originare din Uniune și care se întorc în Uniune în urma refuzului intrării într-o țară terță
               
               
                        
                           1.
                        
                        
                           Autoritatea competentă responsabilă de postul de inspecție la frontieră autorizează introducerea în Uniune a transporturilor de subproduse de origine animală sau de produse derivate, ambalate, originare din Uniune și care se întorc în Uniune ca urmare a refuzului intrării într-o țară terță doar dacă sunt îndeplinite cerințele prevăzute în secțiunea 1, iar ambalajul individual al produselor a rămas intact în raport cu starea sa înainte de exportare.
                        
                     
                        
                           2.
                        
                        
                           În cazul în care produsele menționate la punctul 1 au fost descărcate într-o țară terță, transportul trebuie însoțit de o declarație oficială a autorității competente sau a unei alte autorități publice din țara terță, în care se atestă că produsele:
                           
                                       (a)
                                    
                                    
                                       nu au fost supuse altor manipulări decât descărcarea, depozitarea și reîncărcarea;
                                    
                                 
                                       (b)
                                    
                                    
                                       au fost manipulate la temperatura corespunzătoare necesară pentru tipurile relevante de subproduse de origine animală sau produse derivate.”
                                    
                                 
                     
            
               (1)  Regulamentul de punere în aplicare (UE) 2019/1715 al Comisiei din 30 septembrie 2019 de stabilire a normelor privind funcționarea sistemului de gestionare a informațiilor pentru controalele oficiale și componentele acestuia («Regulamentul IMSOC») (JO L 261, 14.10.2019, p. 37).